Illum jibda x-xogħol fuq Triq Għeriexem fir-Rabat – se jsir ukoll belvedere
Imtella' Lulju 27, 2020 - Aġġornata 27 Ta' Lulju, 2020 8:52pm Illum Infrastructure Malta bdiet tibni mill-ġdid Triq l-Għeriexem, fir-Rabat, biex b'investiment ta' €4 miljun issewwi snin twal ta' ħsarat ikkawżati mill-art li qed tisfronda, u fl-istess waqt tibni belvedere ġdid. Fi stqarrija IM qalet li waqt li l-karreġġjata tal-karozzi b'żewġ korsiji mhix se titwessgħa, se jkun hemm bżonn medda art dejqa maġenb it-triq eżistenti biex fiha jsiru l-bankini u żewġ ringieli ta' pilastri tal-konkos imniżżlin fil-fond taħt l-art biex jirfdu t-triq u l-binjiet madwarha. L-aġenzija qalet li l-istruttura tal-pedamenti u tal-belvedere ġiet iddisinjata b'konsultazzjoni mal-awtoritajiet ambjentali u arkaeoloġiċi biex jonqos l-impatt fuq l-għelieqi tal-inħawi, waqt li kull fdalijiet storiċi li jista' jkun hemm se jiġu mħarsa. Investigazzjonijiet ġeotekniċi li saru fuq is-sit ikkonfermaw li din it-triq twila 800 metru hija mibnija fuq saffi ta' blat imxaqqaq u tafal. Il-ħajt antik li sserraħ fuqu t-triq fih ħafna konsenturi u qed imil, li juru li qed jiġi mbuttat 'il barra biċ-ċaqliq fis-saffi fondi tas-sisien taħt it-triq. L-ilma tax-xita li jgħaddi mix-xquq tat-triq qed jagħmel aktar pressjoni fuq il-ħajt li sserraħ fuqu. Minħabba f'hekk it-triq u diversi binjiet li hemm ħdejha huma f'periklu li jċedu, l-istess bħalma ġara ftit 'il bogħod, tul il-parti ta' fuq tat-Telgħa tas-Saqqajja, waqt maltempata ta' ftit xhur ilu. L-aġenzija qalet li qed tħaffef ix-xogħlijiet sabiex tiżgura li ħafna mill-iskavar taħt l-art ikun lest qabel ma tibda x-xita. Dan għaliex jekk jinġema' l-ilma tax-xita fuq is-sit waqt l-iskavar jiżdied ir-riskju li t-triq u l-istruttura tagħha jkomplu jiddeterjoraw. Din il-ġimgħa l-kuntratturi tal-aġenzija bdew ix-xogħlijiet bi tħejjija għall-proġett bi skavar arkeoloġiku, qabel ma jibda x-xogħol strutturali meħtieġ biex tissaħħaħ din it-triq. Arkeologi approvati mis-Sovrintendenza tal-Patrimonju Kulturali qed jissorveljaw l-iskavar li qed isir apposta f'diversi partjiiet tas-sit ħalli jittieħdu kampjuni li jagħtu indikazzjoni tal-arkeoloġija taż-żona.